**13. septembri koolitusel kerkinud küsimused**

Siin on kirja pandud osalejate ettepanekud galerii meetodil toimunud aruteludest ning koolitaja täiendavad soovitused strateegiaportsessi silmas pidades.

**KUIDAS SAADA NOORED PROTSESSIS OSALEMA?**

* Lase noortel endal korraldada
* Leia noortele mentor (soovitavalt nooremapoolne)
* Noortele on kohta vaja
* Noorte omaalgatusprojektide fondi loomine (koos ettevõtjatega)
* Vahetu kontakt (individuaalsed või väikese grupi vestlused)

Veel: ühised tegevused, öised asjad, põnevus, väljakutse, fotokaardistamine

**Koolitaja soovitus:**

Noored ei armasta reeglina tulla täiskasvanute poolt korraldatud aruteludele. Pigem võiks nendega vestelda väikestes gruppides või sõpruskondades. Sobivad avatud küsimused, mis panevad neid end avama. Kuuldu tuleb kirja panna, võrrelda teiste noorte vastustega ning siis leida läbiv muster. Samuti leida vestlustest ideed, mida noored ise võiks teostada. Selleks saate ise tuge ja julgustust pakkuda.

**KUIDAS TAGADA KOHALIKU KÜLAKOGUKONNA KESTLIK JUHTIMINE?**

* Väldi ühe liidri tekkimist
* Meeskond, kes kaasab ülejäänud kogukonna (4-5 inimest)
* Põlvkondade järjepidevaus („üleandmise periood“)
* Selge rollijaotus, tasakaal eri sidusrühmade/ vanuserühmade kaasamisel

Veel: investeerida koordinaatoritesse, tegevuskava, koos otsustamine, otsedemokraatia, rotatsioon juhtimises, hea koostöö KOViga.

**KUIDAS UUSI AKTIIVSEID ELANIKKE KAASATA?**

* Pöörduda personaalselt
* Kutsuda küla üritustele (külapäevad, talgupäevad)
* Teist moodi tegevused (nt. kogukonnaköök, õpitoad, kirjandusklubi)
* Kaasa nad arengukava tegemisse
* Info jagamine vajalike teenuste ja võimaluste kohta
* Avalikuste oma tegevus (lehes, veebis jne)

Veel: kutsuda uuselanikud kokku, kaasake uuselanikke juhatusse/juhtimisse, kutsuda laste üritustele, kogukonna tervitus uutele.

**Koolitaja soovitus:**

Kui te soovite just uute elanike vaatenurka ja ideesid teada saada, siis tasub neid „küsitleda“ eraldiseisvalt. Üks võimalus on üldise küsitluse raames lasta ära märkida, kui kaua vastaja on kogukonnas elanud ning analüüsida uuselanike vastused eraldi.

Suuremas piirkonnas on väga mõistlik uuselanikud kokku tuua. Kuna neil on sarnaseid kogemusi ja probleeme, siis on nad üksteisele parimad tugiisikud. Uuselanikega kohtumistel saab ka uurida, kuidas nemad näevad küla või piirkonna arenguvajadusi ning millised on nende ideed muutusteks. Kindlasti erineb nende vaatenurk põliselanike omast. Just uuenduslike ideede saamiseks on nad tänuväärne sihtrühm.

**KUIDAS MUREKOHTI PRIORITISEERIDA?**

* Hääletada mõju suuruse järgi eelneva arutelu tulemusel
* Suhelda omavahel ja kuulata
* Valida enamuse arvamusi järgi suuremad teemad
* Realiseeritav lähiajal (toetused olemas)

**Koolitaja soovitus:**

Prioriteetsuse määramine on oluline just peale seda, kui on saadud suur hulk mõtteid (mured, ideed, vajadused), millega ei osata edasi midagi peale hakata. Oluline on lauale käidud ideed koos üle vaadata, et sõnade taga olev mõte oleks arusaadav. Edasi on parim moodus anda kõigile kohalolijatele sobiv hulk hääli, mille nad individuaalselt mõtete vahel ära jagavad. (10 idee kohta võiks olla 2-3 häält.) Hääli võiks anda olulisuse järgi. Rohkem hääli saanud ideede puhul tuleb kaaluda teostatavuse realistlikust. Näiteks on üks oluline kriteerium see, kas ideele leidub teostaja. Prioriteetsuse seadmine häälte abil on abivahend, tööriist. Tulemust ei saa pidada lõplikuks tõeks, vaid kogukonna meelsuse peegeldajaks. Samas aitab see mõtete ülekülluse tingimustes valikuid teha ja edasi liikuda.

**KUIDAS TÕSTA KÜLAKOGUKONNA ENERGIA TASET**

* Ühendav koordinaator, eestvedaja
* Eduelamused ja õnnestumiste esile toomine (fookus)
* Ühine mure, väljakutse
* Liidrite rotatsioon

Veel: meie tunne, ühised reisid ja külastused, tänu ja tunnustus, järjepidevus, võta vabalt!

**Koolitaja soovitus:**

Energia taset tõstavad praktilised ühised teod, kus tulemus on silmaga nähtav ja käega kastutav. Iga kogukonna jaoks võib see olla erinev – korda tehtud külaplats, istutatud puud, näitus või võistlus. Mõttetöö on väsitav. Seega tuleb arutelude vahele teha midagi füüsiliselt aktiivset. Ära kartke katsetada lühikeste energiamängudega, mis pea jälle selgeks teevad. Eriti hästi tõstab energia taset naermine. Seega tehke midagi selleks, et ühistel mõttetalgutel ka nalja saaks.

**KAS OLEKS MÕISTLIKUM KÜSITLEDA SIHTGRUPI PÕHISELT?**

Kui teete suuremat veebiküsitlust, siis laske vastajatel märkida ära oma staatus: töötav elanik, ettevõtja, pensionil olev, uuselanik jne. Ka vanuse ja külas elatud aastate järgi saate hiljem analüüsida eri sihtrühmade vastuseid eraldiseisvalt.

Kui tõstate mõne sihtrühma probleemid oma strateegias fookusesse (näiteks üksi elavad eakad, väikelastega pered, muukeelsed jne), siis tasub kindlasti nendega eraldi küsitlused või vestlused teha, et saada täiendavat informatsiooni.

**Millised on abikõlblikud kulud piloottegevusteks?**

Piloottegevuste puhul võtke varakult ühendust kohaliku tegevusgrupiga, kellega saate tegevused ning kulude abikõlblikkuse läbi arutada.